Leta 1997 je prvič nakazal izboljšanje svoje forme na 400 m z ovirami, saj je bilo to leto, ko se je prvič spustil pod mejo 49 sekund. Na Svetovnem prvenstvu v grških Atenah se je najprej šele po času prebil skozi sito kvalifikacij, nato pa je v polfinalu odtekel poljski državni rekord (48.94). Tudi to pa ni bilo dovolj za uvrstitev v finale, saj je v svoji polfinalni skupini končal kot četrti - v finale pa so se uvrstili po trije iz vsakega polfinala. Septembra 1997 je bil Januszewski udeležen v hudo prometno nesrečo. Potem ko je bil sprva celo v življenjski nevarnosti, se je stanje postopoma izboljšalo in poleti 1998 se je počasi vrnil v stare tirnice. Kmalu po vrnitvi na atletske steze je na Evropskem prvenstvu v Budimpešti slavil v svoji polfinalni skupini v teku na 400 m z ovirami in tako potiho napovedal dober rezultat. Slednje se je v finalu uresničilo, saj je z 8 stotinkami prednosti pred Rusom Ruslanom Maščenkom Poljski s časom 48.17 priboril 1. mesto in zlato kolajno. Izid 48.17 je postal tudi novi pojski državni rekord, ki je zdržal vse do leta 2001, ko ga je na 48.16 za eno stotinko popravil Marek Plawgo.